**Seimo narių Rimos Baškienės, Antano Bauros ir Konstanto Ramelio pranešimas: ar per ateinančius rinkimus merus rinksime tiesiogiai?**

2010 m. sausio 21 d. pranešimas VIR

Seimo nariai Rima Baškienė, Antanas Baura ir Konstantas Ramelis, atstovaujantys Lietuvos valstiečių liaudininkų sąjungai (LVLS), susitikę su partijos deleguotais savivaldybių merais, nutarė pasiūlyti Seimui iki kitais metais vyksiančių Savivaldybių tarybų rinkimų pagaliau priimti tiesioginius merų rinkimus įteisinančias pataisas ir įvykdyti visų Lietuvos partijų duotą pažadą rinkėjams.

Kaip pabrėžė LVLS vicepirmininkas ir Ignalinos meras Bronis Ropė, „tiesioginiai mero rinkimai yra populiarus šūkis, tačiau kai pradedama galvoti kaip tai bus įgyvendinta – atsiranda begalė variantų iš kurių toli gražu ne visi yra racionalūs, tačiau tai neturi tapti pagrindu nuolat atidėti tiesioginių mero rinkimų įteisinimą“.

Iš šiuo metu Vyriausybės siūlomų variantų, valstiečiai liaudininkai pasisako už modelį pagal kurį meras yra savivaldybės tarybos vadovas, o ne „vienvaldis administratorius“. Meras privalo stiprinti savivaldos autoritetą, politiškai kontroliuoti pavaldžių valdininkų darbą, t.y būti maksimaliai atskaitingas rinkėjams. Tačiau meras neturi koncentruoti savo rankose visos vykdomosios valdžios rajone ar mieste, nes tokiu atveju silpnėtų savivaldybės tarybos vaidmuo, kurią sudaro skirtingas gyventojų grupes atstovaujančios partijos.

Kviečiame visas partijas ne tik deklaruoti pritarimą šiai reformai, bet ir aktyviais veiksmais įgyvendinti gyventojams duotą pažadą.

*Seimo narė Rima Baškienė, tel. 239 6654*

*Seimo narys Antanas Baura, tel. 239 6957*

*Seimo narys Konstantas Ramelis, tel. 239 6733*